**«Արմավենիներ ձյան մեջ»** (իսպ.՝ Palmeras en la nieve), 2015 թվականի իսպանական ֆիլմ, որը նկարահանել է ռեժիսոր Ֆեռնանդո Գոնսալես Մոլինան։ Սցենարը գրվել է Լուս Գաբբասի համանուն վեպի հիման վրա։

Սյուժե
------

2003 թվականին Քլարենսը մասնակցում է հոր՝ Հաքոբոյի հուղարկավորությանը։ Նա նաև այցելում է իր զարմիկին՝ Դանիելային և նրա հորը՝ Քիլիանին, որը տառապում է դեմենցիայից։ Քլարենսը գտնում է Քիլիանի օրագիրը, որտեղ գրառումներ կան այն մասին, որ նա գումար է ուղարկել մի անհայտ կնոջ։ Նա որոշում է այդ մասին հարցնել ընտանիքի ընկեր Խուլիային, թե ինչ գիտի նա դրա մասին։ Խուլիան պատասխանում է, որ գրությունը գրել է իր մահացած ամուսինը՝ Մանուելը, բայց ինքը չգիտի, թե ում է ուղարկվել գումարը։ Քլարենսը որոշում է գնալ կղզի, քանի որ ցանկանում է ավելին իմանալ իր հոր կյանքի մասին։

Քլարենսը կղզում գտնում է իր պապ Անտոնի գերեզմանը, ինչպես նաև ծանոթանում Ինիկոյի հետ, որը դժկամությամբ օգնում է նրան ավելին իմանալ պլանտացիայի անցյալի մասին։ Նրանք գտնում են Սիմոնին, որը նախկինում ծանոթ է եղել Քիլիանի ու Հաքոբոյի հետ, նա ասում է, որ Ինիկոյի պապը նույնպես եղել է Անտոնի ընկերը։ Երբ Քլարենսը Ինիկոյին ցույց է տալիս այն կնոջ լուսանկարը, որին ինքը փնտրում է, նա ճանաչում է իր մորը՝ Բիզիլային։ Երիտասարդները գնում են նրա տուն, և նա իր երկու որդիների ներկայությամբ պատմում է Քիլիանի ու իր, ինչպես նաև իրենց ընտանիքների միջև եղած փոխհարաբերությունների բարդ պատմությունը։

1954 թվականին Քիլիանը մեկնում է Ֆեռնանդո Պո կղզի (ներկայում՝ Բիոկո), որտեղ նա ծնվել է, և որտեղ նրա ընտանիքի անդամները աշխատում են որպես կառավարիչներ կակաոյի տնկարկներում։ Հոր՝ Անտոնի և եղբոր՝ Հաքոբոյի հետ միասին նրանք մնում են կղզում, իսկ նրա քույրը՝ Կատալինան և մայրը այդ ժամանակ ապրում են Իսպանիայում։ Քույրը մեկնելուց առաջ Քիլիանին օրագիր է նվիրում և խնդրում լրացնել այն։ Հաքոբոն Քիլիանին ծանոթացնում է տեղական զվարճանքների հետ՝ ալկոհոլային խմիչքների օգտագործմամբ և մարմնավաճառների մասնակցությամբ։ Մի քանի ամիս անց Անտոնը՝ Քիլիանի հայրը, որոշում է Քիլիանին տանել գյուղ և ծանոթացնել տեղի բուբի ժողովրդի հետ։ Այնտեղ նա մասնակցում է Բիզիլայի՝ Անտոնի ընկերոջ դստեր հարսանիքին, որը նրան շատ է դուր եկել։ Որոշ ժամանակ անց Անտոնի առողջությունը վատանում է, և նա մահանում է, որից հետո Քիլիանը հեռանում է կղզուց։

1957 թվականին Քիլիանը վերադառնում է Բիոկո։ Քիլիանը կրկին հանդիպում է Բիզիլային, ինչպես նաև նրա ամուսնուն՝ Մոսիին և նրանց որդուն։ Հանդիպելով Խուլիային՝ նա նաև իմանում է հասարակության մեջ աճող հուզումների մասին։ Խուլիան նրան և Բիզիլային խնդրում է օգնել տեղացի քաղաքական գործիչ Գուստավոյիբ։ Նրանք Գուստավոյին թաքցնում են բեռնախցիկում և հատում են սահմանը, դրանից հետո Քիլիանի և Բիզիլայի միջև սկսվում է սիրավեպ, որը նրանք փորձում են գաղտնի պահել։ 1964 թվականին Քիլիանը նամակ է ստանում մորից, որը հայտնում է, որ նրա քույրը գտնվում է մահվամերձ վիճակում և որդուն խնդրում է վերադառնալ Իսպանիա։ Նա մի քանի ամսով հեռանում է կղզուց, իսկ երբ վերադառնում է, իմանում է, որ Բիզիլան բռնաբարվել է Հաքոբոյի և նրա ընկերների կողմից։ Հաքոբոյի ընկերներին շուտով կախված են գտնում, իսկ երբ Բիզիլայի ամուսինը՝ Մոսին, փորձում է վրեժխնդիր լինել Հաքոբոյից, վերջինս նրա վրա կրակում է ատրճանակով և սպանում։ Քիլիանը Հաքոբոյին ուղարկում է Իսպանիա։ Բիզիլան ասում է, որ ինքը, ըստ տեղական ավանդույթների, պետք է մեկ տարվա ընթացքում սուգ պահի Մոսիի համար, որից հետո ինքն ազատ կլինի։

1968 թվականին Հասարակածային Գվինեայում ընտրում են նոր նախագահ, և իսպանացիների մեծ մասն ստիպված է լինում լքել երկիրը։ Քիլիանին առևանգում են տեղացիները, որոնք ցանկանում են վրեժխնդիր լինել Մոսիի մահվան համար, տանում են անտառ և ստիպում գերեզման փորել։ Այդ ժամանակ գալիս է Սիմոնը և համոզում նրանց չսպանել Քիլիանին։ Քիլիանը փորձում է Բիոկոյից հեռանալ Բազիլայի և նրա որդիների հետ, սակայն նրանց թույլ չեն տալիս։ Նրանք որոշ ժամանակ փորձում են ընտանիքով ապրել, բայց արդյունքում Քիլիանան ստիպված է լինում հեռանալ երկրից։

Քլարենսն ամեն ինչ իմանալուց հետո վերադառնում է Քիլիանի տուն և նրան բարևներ է հաղորդում Բիզիլայից։

Որոշ ժամանակ անց Բիզիլայի որդիները գալիս են Քիլիանի տուն, որտեղ նրանց դիմավորում են Քլարենսը և Քիլիանի դուստրը՝ Դանիելան։

Դերերում
--------

* Մարիո Կասաս – *Քիլիան*
* Ադրիանա Ուգարտե – *Քլարենս*
* Մակարենա Գարսիա – *Խուլիա*
* Ալեն Էռնանդես – *Հաքոբո*
* Բերտա Վասկես – *Բիզիլա*
* Ջեջե Ապալի – *Ինիկո*
* Դանիել Գրաո – *Մանուել*
* Լաիա Կոստա – *Դանիելա*
* Ֆեռնանդո Կայո – *Գարուս*

Նկարահանումներ
--------------

Նկարահանումներն անցկացվել են Կանարյան կղզիներում, Ուեսկաում և Կոլումբիայում։

Մրցանակներ և անվանակարգեր
-------------------------

| Մրցանակ | Կատեգորիա | Առաջադրված | Արդյունք |
| --- | --- | --- | --- |
| «Գոյա» | Նկարչի լավագույն աշխատանք | Անտոն Լագունա | Հաղթանակ |
| Լավագույն հատուկ էֆեկտներ | Թոնի Նովելլա | Առաջադրված
 |
| Լավագույն հագուստներ | Լոլես Գարսիա Լալեան | Առաջադրված
 |
| Լավագույն գրիմ | Ալիսիա Լոպես, Կարմել Սոլեր, Մանոլո Գարսիա և Պեդրո դե Դիեգո | Առաջադրված
 |
| Լավագույն երգ | Լուկաս Վիդալ և Պաբլո Ալբորան | Հաղթանակ |
| Feroz Awards | Լավագույն օրիգինալ սցենար |  | Առաջադրված
  |

Ծանոթագրություններ
------------------

1. ↑  Internet Movie Database — 1990.
2. ↑
3. ↑
4. ↑
5. 1 2 3 4 5 6 7 8 9 10 11 12 13 14 15 16 17 18  Internet Movie Database — 1990.
6. ↑  ČSFD (չեխերեն) — 2001.
7. ↑  «'Palmeras en la nieve', segundo mejor estreno español del año con 3 millones». *Vertele!* (իսպաներեն). 2015 թ․ դեկտեմբերի 28. Արխիվացված օրիգինալից 2016 թ․ օգոստոսի 13-ին. Վերցված է 2015 թ․ դեկտեմբերի 28-ին.
8. ↑  Pastor, Custodio (2015 թ․ ապրիլի 20). «El reto de 'Palmeras en la nieve'». *El Mundo* (իսպաներեն). Unidad Editorial Información General S.L.U. Վերցված է 2015 թ․ դեկտեմբերի 26-ին.
9. ↑  «Estos son todos los ganadores y los nominados a los Premios Goya 2016». *20minutos.es*. 2016 թ․ փետրվարի 6.
10. ↑  «Palmeras en la nieve». *Premios Goya*.
11. ↑  Alberdi, Pedro G. (2016 թ․ հունվարի 19). «Lista de ganadores de los premios Feroz 2016». *ecartelera*.

Արտաքին հղումներ
----------------

* Արմավենիներ ձյան մեջ(անգլ.) ֆիլմը Internet Movie Database կայքում

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | AlloCiné · ČSFD · FilmAffinity · Internet Movie Database · Rotten Tomatoes |

 |